**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  12 – 1 – 2025

 **ΑΜΑΡΟΥΣΙΟΥ Αρ. Πρ.:** 13

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς: Ιατρική Σχολή Ε. Κ. Π. Α.**

 **Κοινοποίηση: ΣΕΡΕΤΕ, Δ. Ο. Ε., Συλλόγους Εκπ/κών Π. Ε. της χώρας,**  **ΤΑ ΜΕΛΗ ΤΟΥ ΣΥΛΛΟΓΟΥ**

**ΨΗΦΙΣΜΑ ΣΥΜΠΑΡΑΣΤΑΣΗΣ**

Η επίθεση της κυβέρνησης κλιμακώνεται, με την διάλυση κάθε δημόσιας υποδομής και την καταστολή και την τρομοκρατία να είναι οι βασικοί άξονες στοχεύοντας να καταπνίξουν κάθε αντίσταση στα αντιλαϊκά τους σχέδια. Η ΝΔ έχει εξαπολύσει μια ολομέτωπη επίθεση σε Παιδεία και Υγεία, με την κατάθεση αντιδραστικών νομοσχεδίων, συγχωνεύσεις και «κλεισίματα» σχολείων και νοσοκομείων, εφαρμόζοντας παράλληλα μια σειρά διώξεων κατά εργαζομένων. Σε αυτό το πλαίσιο κινούνται και εκατοντάδες φιλοκυβερνητικά στελέχη, διευθυντές και εργοδότες βρίσκοντας πρόσφορο έδαφος για κερδοφορία με τη συγκάλυψη της κυβέρνησης. **Δημόσιες δομές, πολύτιμες για το λαό, υποβαθμίζονται και ξεπουλιούνται σε ιδιώτες, αφήνοντας τους ασθενείς στο έλεος των συμφερόντων μεγαλοεπιχειρηματιών στον κλάδο της Υγείας.**

Στις συνεχόμενες προσπάθειες εμπορευματοποίησης και ιδιωτικοποίησης του χώρου της Υγείας έρχεται να προστεθεί και το πρόσφατο παράδειγμα που αφορά την **Μονάδα Μοριακής ∆ιαγνωστικής στην Αιµατολογία του Κέντρου Νέων Βιοτεχνολογιών και Ιατρικής Ακρίβειας (Κε.Νε.Β.Ι.Α.) της Ιατρικής Σχολής του ΕΚΠΑ,** η οποία λειτουργεί σχεδόν 20 χρόνια χωρίς καμία θέση μόνιμου προσωπικού, παρότι είναι το μοναδικό εργαστήριο που διαθέτει την τεχνογνωσία για πολύ εξειδικευμένες εξετάσεις καρκινοπαθών – τις οποίες εκτελεί (τις εξετάσεις) είτε δωρεάν είτε σε χαμηλό κόστος – και δέχεται μηνιαία εκατοντάδες δείγματα ασθενών από όλα τα δημόσια νοσοκομεία αλλά και τις ιδιωτικές κλινικές. Αυτή την Μονάδα επιχείρησε να κλείσει αιφνίδια η διοίκηση του ΕΚΠΑ, ανοίγοντας ένα νέο πεδίο κερδοφορίας για τα ιδιωτικά διαγνωστικά κέντρα εξαναγκάζοντας τους ασθενείς να απευθυνθούν σε αυτά. Βρήκε όμως απέναντί της την εργαζόμενη της Μονάδας και το σωματείο της (ΣΕΡΕΤΕ) που πρωτοστάτησαν στο να μην κλείσει άμεσα η Μονάδα δημοσιεύοντας καταγγελίες και ενημερώνοντας τον σύλλογο των καρκινοπαθών ασθενών, με αποτέλεσμα η Μονάδα να παραμείνει τελικά ανοιχτή – αν και υποστελεχωμένη. Παράλληλα ωστόσο, η διοίκηση προχώρησε στην **εκδικητική απόλυση της εργαζόμενης** προκειμένου να κατασταλεί κάθε περαιτέρω αντίδραση για τις απαράδεκτες συνθήκες λειτουργίας της Μονάδας.

* **Καταδικάζουμε την υποβάθμιση της λειτουργίας της Μονάδας και κάθε δημόσιας δομής υγείας καθώς και τις επιδιώξεις εμπορευματοποίησης τους!**
* **Παλεύουμε για την δημόσια και δωρεάν Υγεία για όλο το λαό!**
* **Εκφράζουμε την απόλυτη στήριξη στην εργαζόμενη και στους συναδέλφους και τις συναδέλφισσες που συνεχίζουν αγωνίζονται για τα εργασιακά δικαιώματα!**
* **Διεκδικούμε σταθερές σχέσεις σε όλες τις θέσεις εργασίας που καλύπτουν τις πάγιες ανάγκες λειτουργίας των δημόσιων ιδρυμάτων και δομών γνωρίζοντας πως στην επισφάλεια στηρίζεται η εργοδοτική τρομοκρατία!**
* **Καλούμε τη Διοίκηση του ΕΚΠΑ να αναιρέσει την εκδικητική απόλυση της συναδέλφισσας καθώς και τις ομοσπονδίες και τα σωματεία σε όλους τους εργασιακούς χώρους, να εκφράσουν άμεσα τη στήριξή τους ενάντια στη συνδικαλιστική δίωξη και απόλυση της εργαζόμενης!**

